Rasmus Højlund

Rasmus Winther Højlund (s. 4. helmikuuta 2003 Kööpenhamina) on tanskalainen jalkapalloilija, pelipaikaltaan hyökkääjä, joka edustaa Italian Serie A:ssa pelaavaa Napolia lainalla Englannin Valioliigan Manchester Unitedista. Hän pelaa myös Tanskan jalkapallomaajoukkueessa. Højlund on vasenjalkainen.
Højlund on FC Kööpenhaminan kasvatti ja teki debyyttinsä joukkueessa 17-vuotiaana lokakuussa 2020. Tammikuussa 2022 Højlund siirtyi Itävaltaan Sturm Graziin. Myöhemmin samana vuonna hän siirtyi Italiaan Atalantaan. Elokuussa 2023 hän siirtyi englantilaiseen Manchester Unitediin.
Seurajoukkueura.
Kööpenhamina.
Højlund pelasi jalkapalloa HUI:ssa ja Brondbyssa ennen siirtymistään FC Kööpenhaminan junioriakatemiaan. Hän oli 17-vuotias, kun hän teki ammattilaisdebyyttinsä lokakuussa 2020 Aarhusia vastaan. Kaudella 2021–2022 hän esiintyi ensimmäistä kertaa Konferenssiliigassa, kesäkuussa 2021 karsintaottelussa Torpedo-BelAZ Zhodinoa vastaan. Højlund pelasi Konferenssiliiga-kaudella karsinta- ja lohkovaiheessa 11 ottelua ja teki niissä viisi maalia. Samalla kaudella hän voitti Tanskan mestaruuden. Tanskan Superliigassa hän ei tehnyt kausilla 2020–2022 19 ottelussa yhtäkään maalia. 
Sturm Graz.
Tammikuussa 2022 Højlund siirtyi vajaa kahden miljoonan euron siirtokorvauksella itävaltalaiseen Sturm Graziin, jossa hän teki debyyttinsä Itävallan Bundesliigan ottelussa WSG Tirolia vastaan. Hän pelasi kaudella 2021–2022 ja kauden 2022–2023 alussa yhteensä 18 Itävallan Bundesliigan ottelua ja teki niissä yhdeksän maalia. Kaudella 2022–2023 hän voitti Itävallan cupin mestaruuden.
Atalanta.
Elokuussa 2022 Højlund siirtyi bergamolaiseen Atalantaan 17 miljoonan euron siirtokorvauksella. Hän pelasi syyskuussa ensimmäisen ottelunsa joukkueessa Serie A:ssa Torinoa vastaan. Ensimmäisen maalinsa hän teki jo seuraavan kierroksen ottelussa Monzaa vastaan. Hän teki kaudella 2022–2023 Serie A:ssa 32 ottelussa yhdeksän maalia Atalantan sijoittuessa sarjassa viidenneksi. 
Manchester United.
Elokuussa 2023 Højlund siirtyi Manchester Unitediin. Sopimus oli viisivuotinen vuoden jatko-optiolla ja siirtokorvaus noin 72 miljoonaa euroa noin yhdeksän miljoonan euron lisäbonuksilla. Debyyttinsä joukkueessa hän teki Englannin Valioliigan ottelussa Arsenalia vastaan syyskuussa 2023, jolloin Manchester United hävisi lontoolaisseuralle 3-1. Hän pelasi kauden aikana 30 valioliigaottelua, joista avauskokoonpanossa 25. Ensimmäisen liigamaalinsa hän teki tapaninpäivänä Aston Villaa vastaan, minkä jälkeen hän teki viidessä seuraavassa liigaottelussa yhteensä kuusi maalia. Kaikkiaan hän teki kauden aikana kymmenen liigamaalia. Mestarien liigassa pelaamissaan kuudessa ottelussa hän teki viisi maalia. Unitedin voittamassa FA Cupissa hän pelasi viidessä ottelussa ja teki yhden maalin. Kaudella 2024–2025 hän pelasi Valioliigassa 32 ottelua, joista avauskokoonpanossa 23 peliä, ja teki neljä maalia. Eurooppa-liigassa hän pelasi finaalitappion kokeneen Unitedin kaikki 15 ottelua ja teki kuusi maalia.
Napoli.
Syyskuussa 2025 Højlund siirtyi italialaisseura Napoliin kauden 2025–2026 loppuun ulottuvalla lainasopimuksella. Lainasopimus velvoittaa Napolin ostamaan hänet kauden jälkeen pysyvästi 44 miljoonalla eurolla, mikäli joukkue selviytyy Mestarien liigaan.
Maajoukkueura.
Højlund edusti monia Tanskan juniorimaajoukkueita alle 16-vuotiaista alle 21-vuotiaisiin asti. Tanskan aikuisten maajoukkueessa hän debytoi syyskuussa 2022 Kansojen liigan ottelussa Kroatiaa vastaan. Avauskokoonpanossa hän oli ensimmäistä kertaa Suomea vastaan EM-karsinnoissa maaliskuussa 2023. Ottelussa hän iski hattutempun, ja maalit olivat myös hänen ensimmäisensä. Højlund teki seuraavassa ottelussa kaksi maalia Kazakstania vastaan ja kesäkuussa 2023 maalin Sloveniaa vastaan. EM-kilpailuissa 2024 hän oli avauskokoonpanossa Tanskan kaikissa neljässä ottelussa. Hän ei saanut turnauksessa maali- eikä syöttömerkintöjä.
Saavutukset.
Päivitetty 17. syyskuuta 2023.
Yksityiselämä.
Højlundilla on kaksi veljeä: Emil ja Oscar Höjlund. Heistä molemmat pelaavat jalkapalloa FC Kööpenhaminassa. Heidän isänsä on entinen jalkapalloilija Anders Højlund.